Predkladacia  správa

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii priamym predajom 49% - ného podielu akcií obchodnej spoločnosti Slovenská autobusová doprava Bratislava, akciová spoločnosť (v skratke SAD Bratislava, a.s.)  so sídlom v  Bratislave  a 17 % - ného  podielu akcií tejto spoločnosti.  Predaj 17 % - ného podielu akcií je pritom podmienený v rozhodnutí určenými odkladacími podmienkami, ktoré vychádzajú zo schválenej koncepcie privatizácie štátnych podnikov Slovenskej autobusovej dopravy. Kupujúci - spoločnosť BUS TRANSPORT s.r.o., so sídlom v Bratislave,  Malodunajská 1 bol vybraný vo výberovom konaní na Ministerstve hospodárstva SR.
Predkladané rozhodnutie o  privatizácii vychádza z  koncepcie transformácie a  privatizácie štátnych podnikov Slovenskej autobusovej dopravy, ktorú schválila vláda SR svojim uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa realizuje transformácia a privatizácia podnikov Slovenskej autobusovej dopravy  metódou založenia akciových spoločností s rozdelením akcií:
-  49 %    akcií určených na priamy predaj,
- 51%  akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa § 10  ods. 1 alebo 5 zákona číslo 92/1991 Zb. o podmienkach prevodu majetku štátu na iné osoby v znení neskorších predpisov.

Podľa prijatej koncepcie sa predaj akcií založených akciových spoločností SAD uskutočňuje s určitými špecifickými podmienkami, ktoré považujeme za potrebné uviesť v tomto materiáli z dôvodu objasnenia postupu pri rozhodnutí o predaji akcií spoločnosti Slovenská autobusová doprava Bratislava, akciová spoločnosť. 

Jednou z týchto  špecifických podmienok je skutočnosť, že podľa schválenej koncepcie bude najprv predmetom predaja 49 % - ný podiel akcií  spoločnosti a až najskôr po uplynutí 6 mesiacov odo dňa, kedy sa nadobúdateľ 49% - ného podielu akcií stane akcionárom spoločnosti, bude Fond národného majetku SR môcť predať tomuto akcionárovi ďalších 7 až 17 % - ný podiel akcií tejto akciovej spoločnosti. Právo na kúpu ďalších akcií je v koncepcii deklarované ako “predkúpne  právo“.

Z uvedeného dôvodu má predložený návrh  rozhodnutia o privatizácii časť, týkajúcu sa predaja 49 % - ného podielu akcií spoločnosti (časť A) a časť, týkajúcu sa predaja 17 % - ného podielu akcií spoločnosti (časť B). Rozhodnutím vlády SR súčasne o predaji 49 % - ného podielu akcií a 17 % - ného podielu akcií sa zabezpečí istota realizácie koncepciou  umožneného  “predkúpneho  práva“  na 17 % akcií pre nadobúdateľa 49 % akcií spoločnosti.
	
Ďalšou zo špecifických podmienok predaja akcií akciových spoločností SAD je podľa schválenej koncepcie podmienka týkajúca sa úhrady kúpnej ceny za akcie. V koncepcii je deklarovaná potreba  v priebehu 3 až 4 rokov posilniť kapitál spoločností SAD, a to vnesením   finančných prostriedkov zo strany nadobúdateľa 49 % - ného podielu akcií do majetku spoločnosti (teda nie financovanie potrebných investícií zo zisku vytvoreného samotnou spoločnosťou, ako sa pri predaji akcií tradične postupovalo).  Tento špecifický postup privatizácie podnikov SAD vyplýva z  koncepcie a  bol zvolený z dôvodu zastaralosti vozidlového parku a z  toho vyplývajúcej potreby kapitálového posilnenia spoločností SAD, cieľovo určeného na obnovu vozidlového parku slúžiaceho najmä na výkony vo verejnom záujme. 
Na realizáciu uvedeného zámeru koncepcie boli stanovené podmienky splácania výšky kapitálového vstupu nadobúdateľa 49 %  - ného podielu akcií nasledovne:
Nadobúdateľ nesplatí celú výšku kapitálového vstupu (ceny) za nadobudnuté akcie  predávajúcemu, ktorým bude Fond národného majetku SR, ale popri úhrade kúpnej ceny (na účet Fondu národného majetku SR)  bude zaviazaný k  osobitnému záväzku investovať  do majetku spoločnosti. To znamená, že  časť  z  navrhnutého  kapitálového vstupu  vnesie do majetku  akciovej spoločnosti formou vkladu do jej základného imania. Pritom proces vkladu kupujúceho do základného imania spoločnosti bude v zmluve o  kúpe akcií s Fondom národného majetku SR  dohodnutý tak, aby podiel Fondu národného majetku SR na základnom imaní spoločnosti neklesol pod 51%. Nadväzne na tieto skutočnosti je v predkladanom návrhu rozhodnutia o privatizácii navrhovaná suma vyjadrujúca kapitálový vstup, ktorý je súčtom  sumy  kúpnej ceny a výšky osobitného záväzku kupujúceho.
  1.  Informácie o akciovej spoločnosti

Štátny podnik Slovenská autobusová doprava Bratislava bol zaradený do privatizácie uznesením vlády SR č. 1013 zo dňa 17.11.1999. Privatizačný projekt štátneho podniku bol predložený zakladateľom MDPT SR na MSPNM SR dňa 28.12.2000. 

Obchodná spoločnosť Slovenská autobusová doprava Bratislava, akciová spoločnosť so sídlom v Bratislave, Rožňavská 2 (ďalej len “spoločnosť”) bola založená zakladateľskou listinou zo dňa 10.9.2001 v súlade s §§ 154 až 220 zákona č. 513/91 Zb. a  vznikla v súlade  so zákonom č. 92/1991 Zb. v znení neskorších predpisov zo zrušeného štátneho podniku Slovenská autobusová doprava Bratislava.
Majetok spoločnosti je územne rozložený:
-	v Bratislave – Trnávke, kde sa nachádza opravárenská hala autobusov, administratívna budova, výmeníková stanica, olejové hospodárstvo, stredisko praktického vyučovania na pozemkoch o celkovej výmere 14 890 m^2, z toho 6 651 m^2 zastavanej plochy a 8 239 m² ostatnej plochy
-	v Bratislave – Mlynské Nivy, kde sa nachádza stavba autobusovej stanice, servis, sociálna  budova  na pozemkoch o celkovej výmere 45 383 m^2   zastavanej plochy   
-	v Blatnej na Ostrove, kde sa nachádza nocovňa na pozemku o výmere 678 m² zastavanej plochy
-	v Novom Živote, katastrálne územie Vojtechovce, kde sa nachádza nocovňa na pozemku o výmere 491 m² zastavanej plochy
-	v Šamoríne, kde sa nachádza autobusová stanica na pozemku o výmere 581 m²  zastavanej plochy
 -  v Gabčíkove, kde sa nachádza nocovňa  na pozemku o výmere 457 m² zastavanej  plochy 
 - v Malackách, kde sa nachádza sociálna budova, umyváreň vozidiel, vrátnica, sklad olejov, regulačná  stanica plynu, osobná pokladňa SAD, dielne na pozemoch o celkovej výmere 46 545 m² zastavanej plochy
 -  v Lábe, kde sa nachádza nocovňa s garážou na pozemku o výmere 294 m² zastavanej   plochy
-  v Pezinku, kde sa nachádza sociálna budova, opravárenska hala a sociálne zariadenia,  kotolňa na pozemkoch  o celkovej výmere 44 310 m² zastavanej plochy
 -  v Častej, kde sa nachádza nocovňa na pozemku o výmere 1 484 m² zastavanej plochy
  -  v Modre, kde sa nachádza prevádzková budova, sklady na pozemku o výmere 2 395  m²
 - v Senci, kde sa nachádza administratívna budova, vrátnica, sklad PHM, sociálna  budova, umyvárka, sklad olejov na pozemkoch o celkovej výmere 6 977 m²
 -  v Senci – Slnečné jazerá, kde sa nachádza rekreačné zariadenie na pozemku o výmere   109 m ² zastavanej plochy. 
Údaje o rozsahu a štruktúre majetku  spoločnosti ku dňu 31.12.2002   (v tis. Sk):

Aktíva (majetok spolu) | 595 830
v tom: |
Stále aktíva | 513 249
z toho: pozemky | 89 610
budovy, haly, stavby | 188 078
stroje, prístroje a zariadenia | 206 518
nehmotný investičný majetok | 213
iný hmot. investičný majetok | 17 847
nedokončené hmotné investície | 10 983
obežné aktíva | 74 007

z toho: zásoby    
                 pohľadávky
                 finančný majetok:

14 326
49 823
 9 858

ostatné aktíva | 8 574

Cudzie zdroje
      z toho:

137 522

rezervy:                                                                                         
                 krátkodobé záväzky

414
99 666

dlhodobé záväzky 
                 bankové úvery

23 628
13 814

ostatné pasíva | 36 810
Vlastné imanie | 421 498
Základné imanie | 357 376
      z toho:  51 %  ZI                                                                     182 262
                   49 %  ZI                                                                     175 114 
Výkony  spoločnosti  za  rok 2002 boli 537 529 tis. Sk, prevádzkový hospodársky výsledok 38 256 tis. Sk a hospodársky výsledok po zdanení predstavoval 25 924 tis. Sk. 
Spoločnosť zamestnáva 799 pracovníkov – z toho:
- v robotníckych profesiách                  612
   v tom:  vodiči                                    406
               opravári                                  92 
               ostatní  robotníci                  114
- technicko – hospodárski pracovníci  187 
2. Postup posudzovania privatizačného projektu a  výberu nadobúdateľa akcií obchodnej  spoločnosti Slovenská autobusová doprava Bratislava, akciová spoločnosť  

Základný privatizačný projekt podniku Slovenská autobusová doprava Bratislava, štátny podnik bol po posúdení odbornými útvarmi MSPNM SR prerokovaný  v  pracovnej komisii dňa 25.5.2001. Na základe záverov pracovnej komisie bolo dňa 8.6.2001 vydané rozhodnutie č. 760 o privatizácii podniku založením akciovej spoločnosti s rozdelením akcií: 51% akcií na dočasné ponechanie vo Fonde národného majetku SR do realizácie rozhodnutí o privatizácii vydaných podľa  § 10 ods. 1 alebo 5 zákona  a  49 % akcií priamy predaj na  základe  rozhodnutia  podľa § 10 ods. 1 zákona záujemcovi, ktorého vyberie MSPNM SR vo výberovom konaní. Základný privatizačný projekt podniku bol spolu s rozhodnutím o privatizácii podniku odstúpený dňa 25.6.2001 na Fond národného majetku SR na realizáciu (založenie akciovej spoločnosti).

 Po oznámení Fondu národného majetku SR, že obchodná spoločnosť Slovenská autobusová doprava Bratislava, akciová spoločnosť vznikla ku dňu 1.10.2001 a po predložení všetkých dokladov, potrebných pre oslovenie záujemcov o privatizáciu 49 % - ného podielu akcií spoločnosti na predloženie ponúk do výberového konania, pristúpilo MSPNM SR k  príprave výberového konania pre výber nadobúdateľa 49 % - ného podielu akcií predmetnej spoločnosti.
MSPNM SR evidovalo v tom čase 13 záujemcov o kúpu 49 % - ného podielu akcií obchodnej spoločnosti Slovenská autobusová doprava Bratislava, akciová spoločnosť. Ministerstvo písomne oslovilo všetkých známych záujemcov o kúpu 49 % akcií  spoločnosti SAD, a. s. so žiadosťou o  doplnenie ich podnetov pre potreby výberového konania. Ponuku do výberového konania predložili piati záujemcovia, a to:
1. Österreichische Postbus AG, Wien, Rakúsko
2. Österreichische Bundesbahnen, Wien, Rakúsko 
3. BLAGUSS REISEN Ges.m.b.H., Wien, Rakúsko
4. Slovenská dopravná spoločnosť, s.r.o., Rožňavská 2, Bratislava
5. Connex  Transport  AB,  Švédsko, v  zastúpení Connex Transport – Onyx ČR,  Praha.
Komisia MSPNM SR pre vyhodnotenie a  odporučenie najvhodnejšieho návrhu  nadobúdateľa 49% - ného podielu akcií obchodnej spoločnosti Slovenská autobusová doprava Bratislava, akciová spoločnosť, zriadená ministerkou pre správu a  privatizáciu národného majetku, posúdila predložené  návrhy dňa 4.3.2002 a odporučila ako budúceho nadobúdateľa  49% - ného podielu akcií predmetnej obchodnej spoločnosti spoločnosť  Connex Transport AB,  171 24  Solna, Stockholm, Švédsko.
Na základe odporúčania Komisie MSPNM SR bol vláde SR predložený návrh na vydanie rozhodnutia o privatizácii priamym predajom akcií obchodnej spoločnosti Slovenská autobusová doprava Bratislava, akciová spoločnosť. Uznesením vlády SR č. 305 z 27. marca 2002 bol predložený návrh na vydanie rozhodnutia o privatizácii schválený. MSPNM SR v apríli 2002 odstúpilo na Fond národného majetku SR vládou SR vydané rozhodnutie č. 305/2002 o privatizácii priamym predajom akcií obchodnej spoločnosti Slovenská autobusová doprava Bratislava, akciová spoločnosť. 
	Fond národného majetku Slovenskej republiky nemohol privatizovať majetkovú účasť na podnikaní obchodnej spoločnosti Slovenská autobusová doprava Bratislava, akciová spoločnosť so sídlom v Bratislave podľa  rozhodnutia vlády Slovenskej republiky č. 305/2002,  pretože kupujúci Connex Transport AB nepodpísal s FNM SR zmluvu o kúpe a  predaji akcií SAD Bratislava, a.s., vypracovanú v súlade s rozhodnutím vlády SR. Rozhodnutie vlády SR č. 305/2002 sa tak stalo nerealizovateľným. Fond národného majetku Slovenskej republiky vrátil  dňa 24.4.2003 rozhodnutie vlády SR č. 305/2002 na MSPNM SR, spolu s návrhom na zrušenie tohto rozhodnutia v zmysle zákona č. 92/1991 Zb. v znení neskorších predpisov. Fond vo svojej žiadosti o zrušenie rozhodnutia vlády SR   odporučil po zrušení rozhodnutia pokračovať pri privatizácii akcií spoločnosti SAD Bratislava, a.s. podľa   § 10 ods. 1 zákona č. 92/1991 Zb.  v znení neskorších predpisov, čo znamená vydanie nového rozhodnutia o privatizácii akcií vládou SR na  návrh Ministerstva  hospodárstva SR,  po uskutočnení nového výberového konania pre výber nadobúdateľa 49 % akcií spoločnosti SAD Bratislava, a.s..
Ministerstvo hospodárstva SR predložilo vláde SR návrh na zrušenie rozhodnutia vlády SR č. 305/2002. Uznesením vlády SR č. 984 zo dňa 14. októbra 2003 vláda SR zrušila rozhodnutie č. 305/2002 a uložila podpredsedovi vlády a ministrovi hospodárstva predložiť na rokovanie vlády SR podľa § 10 ods. 1 zákona č. 92/1991 Zb. v znení neskorších predpisov nový návrh na vydanie rozhodnutia o privatizácii akcií obchodnej spoločnosti Slovenská autobusová doprava Bratislava, akciová spoločnosť. 
V zmysle uznesenia vlády SR č. 984 pristúpilo Ministerstvo hospodárstva SR v novembri 2003 k príprave nového výberového konania pre výber nadobúdateľa 49 % - ného podielu akcií predmetnej  obchodnej spoločnosti SAD Bratislava, a.s..  
Ministerstvo hospodárstva SR eviduje 20 nasledovných záujemcov o kúpu 49 % - ného podielu akcií obchodnej spoločnosti Slovenská autobusová doprava Bratislava, akciová spoločnosť:
1.   BLAGUSS REISEN Ges.m.b.H., Richard – Strauss – Straße 32, A – 1230 Wien,    Rakúsko, právny zástupca spoločnosti JUDr. Havlát, HAVLÁT & PARTNERS, Rudnayovo nám. 1, 811 01 Bratislava
2.   M & G Spedition Colservis, s.r.o., Vajnorská 142, 831 04 Bratislava
  3.   Österreichische Bundesbahnen, Elisabethstrasse 9, A – 1010 Wien, Rakúsko
  4.   M + K, s.r.o., Námestie Slobody 5, 974 01 Banská Bystrica
   5.   NAD 820 Bratislava, a.s., Rožňavská 2, 826 48 Bratislava78
   6.   Connex Transport AB, Švédsko, v zastúpení Connex Transport – Onyx ČR,
          Arbesovo nám. 7, Praha
7.     ČSAD Třinec, a.s., Staré Město 93, 739 61 Třinec
  8.     Juraj Húska – HSA, P.O.BOX 185, 810 00 Bratislava 
  9.     ČSAD Ostrava, a.s., Vítkovická 2, 709 19 Ostrava – Mor. Ostrava
10.     Österreichische Postbus AG, Prinz-Eugen-Strasse 8-10, A-1040 Wien
11.     Slovenská dopravná spoločnosť, s.r.o., Rožňavská 2, Bratislava
12.     EPIC Slovakia, s.r.o., Hlavné námestie 5, Bratislava
13.     Dr. Richard Verkehrsbetrieb KG, Stromstrasse 11, A-1201 Wien
14.     HB REAVIS MANAGEMENT spol. s r.o., Plynárenská 1, 821 09 Bratislava
15.     BUS TRANSPORT s.r.o., Malodunajská 1, 831 07 Bratislava
16.     J&T FINANCE GROUP, a.s., Lamačská cesta 3, 841 04 Bratislava
17.     PRE-OS, spol. s r.o., Podjavorinskej 3, 080 05 Prešov
18.     Mgr. Marián Fridrichovský, Tallerova 7, 811 02 Bratislava
19.    AVERA, s.r.o., Lamačská cesta 3, 841 04 Bratislava
20.    KTB TRANSPORT, a.s., Horná ul. 21, 974 01 Banská Bystrica.

Ministerstvo písomne oslovilo všetkých známych záujemcov o kúpu 49 % - ného podielu akcií obchodnej spoločnosti Slovenská autobusová doprava Bratislava, akciová spoločnosť so žiadosťou o doplnenie ich podnetov pre potreby výberového konania. Ponuku do výberového konania predložili štyria  záujemcovia, a to:
1.	1. garantovaná, a.s., Nám. 1. mája 14, Bratislava
2.   AVERA, s.r.o., Lamačská cesta 3, 841 04 Bratislava  
3.   BLAGUSS REISEN G.m.b.H., Bahngasse 4, 7452 Unterpullendorf,  Rakúsko
      4.   BUS TRANSPORT s.r.o.,  Malodunajská 1, 821 07 Bratislava.
Komisia pre vyhodnotenie a  odporučenie najvhodnejšieho návrhu a nadobúdateľa 49 % -ného podielu akcií obchodných spoločností SAD, a.s., konkrétne obchodnej spoločnosti Slovenská autobusová doprava Bratislava, akciová spoločnosť na svojich rokovaniach dňa 13.2.2004, 24.2.2004 a 1.3.2004 posúdila predložené ponuky s nasledovným výsledkom: 
Záujemca – spoločnosť  1. garantovaná, a.s. Bratislava predložila ponuku po termíne určenom na predkladanie ponúk a nebola do výberového konania zaradená.

	Záujemca – spoločnosť AVERA, s.r.o., Bratislava splnila všetky podmienky výberového konania. 100 %-ným spoločníkom záujemcu je slovenská právnická osoba. Finančným poradcom záujemcu a poradcom pre rozvoj podnikania v oblasti nehnuteľností je J&T Finance Group. Za účelom zabezpečenia odbornej spôsobilosti a zaručenia funkčnosti osobnej dopravy a dodržania obslužnosti územia záujemca uzavrel dohodu o spolupráci pri privatizácii SAD Bratislava so spoločnosťou ČSAD Havířov, a.s. z Českej republiky. Záujemca predložil podnikateľský zámer a taktiež profil spoločnosti v zmysle požiadaviek na predloženie ponuky. Medzi základné ciele podnikateľského plánu, ktoré chce záujemca v období piatich rokov v SAD Bratislava, a.s. zabezpečiť patrí hlavne koncentrácia na obnovu vozidlového parku, zvyšovanie kvality dopravných služieb a ich rozvoj, rozvoj kvality riadenia spoločnosti a taktiež aj rozvoj nedopravných činností, ako doplnkového zdroja príjmov spoločnosti popri autobusovej doprave. Za nadobudnutie 49 % - ného podielu akcií spoločnosti SAD Bratislava, a.s. ponúkla spoločnosť AVERA, s.r.o. celkový kapitálový vstup (cenu) vo výške 380 000 tis. Sk. Prvú splátku kúpnej ceny navrhla vo výške 20 140 tis. Sk a zostávajúcu časť kapitálového vstupu vo výške 359 860 tis. Sk rozložila na dve splátky celkovo do 14 mesiacov od prvej splátky do základného imania za FNM SR. Spoločnosť vo svojej ponuke neprejavila záujem o kúpu ďalších 17 % akcií spoločnosti SAD Bratislava, a.s.. V porovnaní s ďalšími ponukami predloženými do výberového konania ide o najnižšiu cenovú ponuku.
	Záujemca – spoločnosť BLAGUSS REISEN G.m.b.H., Rakúsko splnila všetky podmienky  výberového   konania.  Záujemca  je  dlhoročným rakúskym   prevádzkovateľom autobusovej  dopravy a cestovných kancelárií. Záujemca predložil podnikateľský zámer a  taktiež profil spoločnosti v zmysle požiadaviek na predloženie ponuky. Vo svojom podnikateľskom zámere si záujemca vytýčil za cieľ obnoviť vozový park spoločnosti SAD Bratislava, a.s. a výrazne znížiť jeho vekový priemer. Jeho ďalšími podnikateľskými cieľmi sú tiež zrenovovanie autobusovej stanice Mlynské Nivy, zvyšovanie produktivity privatizovaného podniku, zvyšovanie kvality prepravných služieb,  napr. v  oblasti medzinárodných linkových spojov sú prvoradými cieľmi záujemcu, popri zvýšení vyťaženosti, zlepšenie informovanosti, koordinácia liniek, zjednodušenie zúčtovania a posilnenie zákazníckeho servisu prostredníctvom centrálneho, viacjazyčného informačného miesta, ako aj sprístupnenie nových obchodných oblastí. Spoločnosť BLAGUSS REISEN G.m.b.H. ponúkla za nadobudnutie  49 % - ného podielu akcií spoločnosti SAD Bratislava, a.s. celkový kapitálový vstup (cenu) vo výške 470 000 tis. Sk.  Prvú splátku kúpnej ceny si stanovila vo výške 24 910 tis. Sk a zostávajúcu  časť  kapitálového  vstupu   vo výške  445 090 tis. Sk navrhla realizovať do 3 mesiacov po zápise záujemcu ako vlastníka 49 % - ného podielu akcií spoločnosti SAD Bratislava, a.s. v Stredisku cenných papierov.  Spoločnosť prejavila záujem aj o kúpu ďalších 17 % akcií spoločnosti  SAD Bratislava, a.s. z počtu akcií pred navyšovaním základného imania.
Záujemca – spoločnosť BUS TRANSPORT s.r.o., Bratislava splnila všetky podmienky výberového konania. Spoločníkmi spoločnosti sú ČSAD Brno - město, a.s. so sídlom v Brne, Tourbus a.s. so sídlom v Brne a HB REAVIS MANAGEMENT spol. s r.o. so sídlom v Banskej Bystrici. ČSAD Brno - město, a.s., ktorá je nositeľom certifikátu kvality ISO 9001:2000 v oblasti cestnej osobnej motorovej dopravy, je prevádzkovateľom autobusovej dopravy v Českej republike a medzinárodných liniek do Slovenskej republiky, Tourbus a.s. je najmä prevádzkovateľom medzinárodnej autobusovej dopravy a  HB REAVIS MANAGEMENT spol. s r.o. je spoločnosťou v  oblasti developmentu nehnuteľností. Záujemca predložil kvalitný a prepracovaný podnikateľský zámer a  taktiež profil spoločnosti v zmysle požiadaviek na predloženie ponuky. V zmysle predloženého podnikateľského zámeru je stratégia spoločnosti BUS TRANSPORT, s.r.o. zameraná hlavne na investovanie do v  súčasnosti zastaralého vozového parku spoločnosti SAD Bratislava, a.s., ďalej na rozvoj kvality poskytovaných služieb, na optimalizáciu dopravného procesu, kde podstatnou časťou bude doriešenie potrebných chýbajúcich liniek s VÚC Bratislava a naviazanie liniek prímestskej autobusovej dopravy na ostatné formy osobnej dopravy. BUS TRANSPORT, s.r.o. v spolupráci s bratislavským VÚC, mestom Bratislava, ako i  zástupcami ďalších miest v rámci regiónu chce pracovať na tvorbe a zlepšení integrovaného dopravného systému a za týmto účelom už zahájila i predbežné diskusie s predstaviteľmi BSK a zástupcami všetkých miest v rámci BSK. V rámci  obchodnej politiky chce BUS TRANSPORT, s.r.o. cez sieť EUROLINES rozšíriť prepojenie Bratislavy s ďalšími európskymi mestami. Osobitným prvkom stratégie spoločnosti BUS TRANSPORT, s.r.o. je vybudovanie novej autobusovej stanice v Bratislave na Mlynských Nivách. V spolupráci s HB REAVIS MANAGEMENT spol. s r.o., spoločníkom spoločnosti, plánuje BUS TRANSPORT, s.r.o. vybudovať modernú európsku autobusovú stanicu, so všetkými potrebnými službami na jednom mieste, bezbarierovým prístupom, ako aj informačným slepeckým stĺpom. Pri napĺňaní svojich  podnikateľských   zámerov  má  spoločnosť  BUS  TRANSPORT,  s.r.o.  maximálny záujem využiť  potenciál  a dlhoročné  skúsenosti  súčasného  manažmentu a zamestnancov SAD Bratislava, a.s.. Uvedená spoločnosť ponúkla za nadobudnutie 49 % - ného podielu akcií spoločnosti SAD Bratislava, a.s. dva varianty celkového kapitálového vstupu (ceny). Prvý variant ponúkla  vo  výške  440 000 tis. Sk,  prvú splátku kúpnej ceny si stanovila vo výške 23 320 tis. Sk a zostávajúcu časť kapitálového vstupu vo výške 416 680 tis. Sk navrhla realizovať do 180 dní od schválenia transakcie Protimonopolným úradom SR. Druhý variant ponúkla  vo výške 540 000 tis. Sk, prvú splátku kúpnej ceny si stanovila vo výške 28 620 tis. Sk a zostávajúcu časť kapitálového vstupu vo výške 511 380 tis. Sk navrhla realizovať do 690 dní od schválenia transakcie Protimonopolným úradom SR.  Spoločnosť prejavila záujem aj o kúpu ďalších 17 %  akcií spoločnosti SAD Bratislava, a.s. z počtu akcií pred navyšovaním základného imania. 
	Výberová komisia odporučila ako budúceho nadobúdateľa 49 % - ného podielu akcií obchodnej spoločnosti Slovenská autobusová doprava Bratislava, a.s. spoločnosť BUS TRANSPORT s.r.o., Malodunajská 1, 821 07 Bratislava. Výberová komisia tiež odporučila prijať spoločnosťou navrhovaný celkový kapitálový vstup  za  nadobudnutie    49 % - ného  podielu  akcií spoločnosti SAD Bratislava, a.s. vo výške 540 000 tis. Sk so splátkovým kalendárom do 690 dní odo dňa nadobudnutia právoplatnosti rozhodnutia, ktorým Protimonopolný úrad SR udelí výnimku podľa § 10 ods. 16 zákona č. 136/2001 Z.z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a  ostatných ústredných orgánov štátnej správy SR v znení neskorších predpisov v znení zákona č. 465/2002 Z.z. a o zmene a doplnení niektorých zákonov. 
Zdôvodnenie výberu nadobúdateľa
	Spoločnosť BUS TRANSPORT s.r.o., Bratislava ponúkla najvýhodnejšiu cenu za nadobudnutie 49 % - ného podielu akcií spoločnosti SAD Bratislava, a.s.. Ponúkaná kúpna cena (kapitálový vstup) vo výške 540 000 tis. Sk je podstatne vyššia ako u ďalších dvoch záujemcov, ktorí predložili svoje ponuky do tohto výberového konania. Spoločnosť predložila taktiež kvalitný a dobre prepracovaný podnikateľský zámer. Zámerom tejto spoločnosti je vybudovať silnú a prosperujúcu regionálnu spoločnosť, s vyššou kvalitou poskytovaných služieb. Jej prvoradým cieľom je plošná obslužnosť územia, zabezpečenie  predmetu činnosti a funkčnosti osobnej dopravy. Vychádzajúc z profilu spoločnosti, z  prejavenej podpory samosprávneho kraja a miest regiónu, ako aj z  podnikateľského zámeru, je predpoklad, že spoločnosť BUS TRANSPORT s.r.o. Bratislava dokáže zabezpečiť prevádzkovanie a pozitívne pokračovanie ďalšieho rozvoja spoločnosti SAD Bratislava, a.s. a  verejnej autobusovej dopravy v regióne. 
	Spoločnosť BUS TRANSPORT s.r.o. si v  zmysle schválenej koncepcie privatizácie štátnych podnikov SAD a  listu Ministerstva hospodárstva SR, ktorým bola vyzvaná                        na predloženie svojej ponuky do nového výberového konania, uplatnila aj  „predkúpne  právo“  na  kúpu  ďalších  17 %  akcií spoločnosti SAD  Bratislava,  a.s.. Tieto  akcie  môžu byť   podľa   schválenej  koncepcie  predávané  najskôr  6 mesiacov od vstupu nadobúdateľa 49 % - ného podielu akcií do spoločnosti a  najneskôr do 6 mesiacov od splnenia všetkých záväzkov kupujúceho z kúpnej zmluvy uzatvorenej s Fondom národného majetku SR na kúpu 49 % - ného podielu akcií. Cena 1 akcie pri predaji 17 % - ného podielu akcií je rovnaká ako cena za 1 akciu pri predaji 49 % - ného podielu akcií spoločnosti.

Z Á V E R :

Ministerstvo hospodárstva Slovenskej republiky navrhuje vláde Slovenskej republiky vydať rozhodnutie o privatizácii 49 % - ného podielu akcií a 17 %- ného podielu akcií (s odkladacími podmienkami) obchodnej spoločnosti Slovenská autobusová doprava Bratislava, akciová spoločnosť, priamym predajom spoločnosti BUS TRANSPORT s.r.o., so sídlom v Bratislave, Malodunajská 1.